Verkeersbeampte dood ná taxi hom sleep(Foto: SA Polisie) ŉ Taxibestuurder is op aanklag van moord in hegtenis geneem nadat ŉ verkeersbeampte omgery en vir etlike meters ver gesleep is. Die 46-jarige Deon Sampson was deel van ŉ polisie-operasie waartydens ŉ padblokkade in Khayelitsha in die Wes-Kaap gehou is. “Sampson het omstreeks 21:45 ŉ taxi se lisensieskyfie nagegaan toe die bestuurder skielik begin ry het. Sampson is omgery en vir sowat 200 m ver gesleep,” het JP Smith, burgemeesterskomiteelid vir veiligheid, gesê. Sampson is op die toneel dood. Ander wetstoepassingebeamptes het die taxi agternagesit, maar die bestuurder het geweier om stil te hou. Daar is ook skote op die taxi afgevuur en die bestuurder is uiteindelik in Oscar Mpetha-weg voorgekeer. Die taxibestuurder was glo onder die invloed van alkohol. “Dit is egter geen verskoning nie en wat met Sampson gebeur het, is afgryslik. Ek doen ŉ beroep op die SAPD om die ondersoek te bespoedig sodat geregtigheid sy gang kan gaan.” Smith het sy medelye met Sampson se vrou, drie kinders, sy familie en kollegas betuig. “Dit maak baie seer wanneer ons een van ons eie verloor en selfs nog meer wanneer dit in onbegryplike omstandighede soos gisteraand is.” Die verdagte sal Dinsdag in die Khayelitsha-landdroshof verskyn.